b'\n_START_ARTICLE_\nFranci Kek\n_START_SECTION_\n\xc5\xbdivljenjepis\n_START_PARAGRAPH_\nPo izobrazbi je socialni delavec. Do leta 1998 je bil zaposlen na Zavarovalnici Tilia kot vodja tr\xc5\xbenega komuniciranja in odnosov z javnostmi._NEWLINE_Sredi devetdesetih let je bil na Televiziji Novo mesto dlje \xc4\x8dasa urednik, soavtor in producent oddaje, o temah v lokalni politiki in gospodarstvu. S Sa\xc5\xa1em \xc4\x90uki\xc4\x87em, Janijem Muhi\xc4\x8dem in prijatelji je posnel \xc5\xa1tiri celove\xc4\x8derne filme. Na premieri zadnjega z naslovom Na svoji Vesni se je v novome\xc5\xa1ki \xc5\xa1portni dvorani zbralo 3000 ljudi. Kot prvi slovenski celove\xc4\x8derec brez finan\xc4\x8dne podpore dr\xc5\xbeave je bil leta 2001 predvajan v ljubljanskem Koloseju._NEWLINE_Leta 1997 je Kek organiziral Rock Oto\xc4\x8dec, ki je \xc5\xbee v prvem poskusu postal glasbeni dogodek leta. Festival je dru\xc5\xbebeno anga\xc5\xbeiran, saj so znana njegova jasna stali\xc5\xa1\xc4\x8da proti nestrpnosti, nasilju in u\xc5\xbeivanju prepovedanih drog. Kek je avtor skritih kamer, ki so bile v letih od 2003 do 2005 na nacionalni televiziji ena najbolj gledanih oddaj v Sloveniji. Od leta 2007 igra tudi v igrani seriji Za\xc4\x8dnimo znova (RTV Slovenija)._NEWLINE_V letih od 1980 do 1994 je igral v Ko\xc5\xa1arkarskem klubu Krka in ve\xc4\x8dkrat nastopil v pionirski, kadetski in mladinski reprezentanci Slovenije._NEWLINE_Leta 2002 je njegova Lista za Dolenjsko postala druga najmo\xc4\x8dnej\xc5\xa1a stranka v novome\xc5\xa1kem ob\xc4\x8dinskem svetu. 8. maja 2004 je postal predsednik Aktivne Slovenije; istega leta je sodeloval na ustanovnem kongresu gibanja Forum 21._NEWLINE_Leta 2007 je postal eden od podpredsednikov stranke Zares, katere del je Aktivna Slovenija postala. Oktobra 2008 je bil kot \xc4\x8dlan Zares izvoljen za poslanca Dr\xc5\xbeavnega zbora._NEWLINE_Na dr\xc5\xbeavnozborskih volitvah leta 2011 je kandidiral na listi Zares.'